Document ID: 32010D0646

DEĊIŻJONI TAL-KUMMISSJONI
tas-26 ta’ Ottubru 2010
li testendi l-perjodu ta’ validità tad-Deċiżjoni 2002/499/KE dwar il-pjanti Chamaecyparis Spach, Juniperus L. u Pinus L., imċekknin b’mod naturali jew artifiċjali u li joriġinaw mir-Repubblika tal-Korea
(notifikata bid-dokument numru C(2010) 7281)
(2010/646/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 2000/29/KE tat-8 ta’ Mejju 2000 dwar il-miżuri protettivi kontra l-introduzzjoni ġewwa l-Komunità ta’ organiżmi ta’ ħsara għall-prodotti tal-pjanti u kontra t-tixrid tagħhom ġewwa l-Komunità (1), u b’mod partikolari l-Artikolu 15(1) tagħha,
Billi:
(1)
Id-Deċiżjoni tal-Kummissjoni 2002/499/KE tas-26 ta’ Ġunju 2002 li tawtorizza li jkun hemm derogi għal ċerti dispożizzjonijiet tad-Direttiva tal-Kunsill 2000/29/KE dwar pjanti ta’ Chamaecyparis Spach, Juniperus L. u Pinus L., imċekknin b’mod naturali jew artifiċjali u li għandhom l-oriġini tagħhom fir-Repubblika tal-Korea (2), tawtorizza lill-Istati Membri jipprevedu derogi mill-Artikolu 4(1) tad-Direttiva tal-Kunsill 2000/29/KE dwar il-pjanti Chamaecyparis Spach, Juniperus L. u Pinus L., apparti l-frott u ż-żrieragħ, li joriġinaw mir-Repubblika tal-Korea, għal perjodi limitati u suġġetti għal kondizzjonijiet speċifiċi.
(2)
Id-derogi awtorizzati bid-Deċiżjoni 2002/499/KE kienu limitati fiż-żmien u d-dati previsti f’dik id-Deċiżjoni ġew estiżi bid-Deċiżjonijiet tal-Kummissjoni 2005/775/KE (3) u 2007/432/KE (4).
(3)
Minħabba li ċ-ċirkostanzi li jiġġustifikaw dawn id-derogi għadhom japplikaw u ma hemm ebda tagħrif ġdid li jagħti lok għal reviżjoni tal-kundizzjonijet speċifiċi, l-awtorizzazzjoni għandha tiġi estiża. Barra minn hekk, inkisbet esperjenza mill-informazzjoni miġbura mill-Istati Membri skont l-Artikolu 2 tad-Deċiżjoni 2002/499/KE, kif ukoll abbażi tal-kuntatti mar-Repubblika tal-Korea. Barra minn dan, f’din id-Deċiżjoni ġew stabbiliti mekkaniżmi xierqa biex jiżguraw il-monitoraġġ tal-kundizzjonijiet ta’ meta japplikaw id-derogi. Għaldaqstant huwa f’loku li l-awtorizzazzjonijiet għad-derogi awtorizzati f’din id-Deċiżjoni jiġu estiżi għal perjodu itwal minn dawk awtorizzati b’Deċiżjonijiet preċedenti, u dan ifisser sal-31 ta’ Diċembru 2020.
(4)
Madankollu, u minħabba raġunijiet fitosanitarji, l-importazzjoni ta’ pjanti Juniperus L. imċekknin b’mod naturali jew artifiċjali, u li joriġinaw mir-Repubblika tal-Korea, għandha ssir biss tul perjodu speċifiku f’kull sena sal-31 ta’ Diċembru 2020.
(5)
Id-Deċiżjoni 2002/499/KE għandha għalhekk tiġi emendata skont dan.
(6)
Il-miżuri stipulati f’din id-Deċiżjoni huma skont l-opinjoni tal-Kumitat Permanenti dwar is-Saħħa tal-Pjanti,
ADOTTAT DIN ID-DEĊIŻJONI:
Artikolu 1
Id-Deċiżjoni Nru 2002/499/KE hija emendata kif ġej:
1.
Fl-ewwel u t-tieni paragrafi tal-Artikolu 2, is-sentenza “l-ewwel ta’ Awwissu ta’ kull sena mill-2005 sal-2010” tinbidel għal “l-ewwel ta’ Awwissu ta’ kull sena”.
2.
It-tabella fl-Artikolu 4 tiġi sostitwita kif ġej:
“Pjanti
Perjodu
Chamaecyparis
1.1.2011 - 31.12.2020
Juniperus
1.11. sal-31.3. ta’ kull sena sal-31.12.2020
Pinus
1.1.2011 - 31.12.2020”
Artikolu 2
Din id-Deċiżjoni hi indirizzata lill-Istati Membri.
Magħmul fi Brussell, is-26 ta’ Ottubru 2010.

Labels: 3
15
18
6